b'\n_START_ARTICLE_\nDezmosom\n_START_SECTION_\nZgradba\n_START_PARAGRAPH_\nNa elektronskomikroskopski sliki je vidno, da je dr\xc5\xbeek oziroma dezmosom sestavljen iz dveh somernih plakov diskaste ali ovalne oblike premera 100\xe2\x80\x93500 nm in debeline 15\xe2\x80\x9320 nm, na katera se pripenjajo nitaste strukture iz skupine intermediarnih filamentov. Medceli\xc4\x8dni del stika, kjer transmembranske beljakovine povezujejo sosednji celici, je podoben zadrgi. Dezmosomske beljakovine, ki gradijo vsako somerno podenoto dezmosoma (dezmosomsko polovico), so organizirane v dve biokemijsko, strukturno in funkcionalno razli\xc4\x8dni domeni: transmembranski povezovalni del in citosolni dezmosomski plak, na katerega se pripenjajo intermediarni filamenti. Sestava in struktura dezmosomov sta odvisni od vrste celic, stopnje diferenciacije in vrste tkiva. V povezavah dezmosomskih proteinov sosednjih celic sodelujejo transmembranske belakovine iz dru\xc5\xbeine kadherinov. Vsem kadherinom je skupno, da tvorijo od Ca\xc2\xb2\xe2\x81\xba odvisne povezave, od koder izvira tudi njihovo ime (angl. Ca2+ adherent proteins). Citosolni deli dezmosomskih kadherinov se povezujejo z beljakovinami plakne regije. Glavna vloga plaknih proteinov je povezovanje transmembranskih beljakovin s citoskeletnimi elementi. Plak gradijo plakofilini 1\xe2\x80\x933, plakoglobini in dezmoplakini. Plakofilini in plakoglobini se povezujejo z dezmosomskimi kadherini in drugimi beljakovinami v plaku, dezmoplakini pa so nujni za ustrezno povezavo plakne regije z intermediarnimi filamenti in s tem za nastanek funkcionalnega dezmosoma.'